Man veilig ná roeiplank in see omslaanFoto bloot ter illustrasie. (Foto: Unsplash) ŉ Man is Dinsdagmiddag op die rotse naby Groot‑Paternoster-strand in die Wes-Kaap aangetref nadat hy langer as ŉ uur in die see rondgegooi is nadat sy roeiplank omgeslaan het. Volgens die Nasionale Seereddingsinstituut (NSRI) het die 69-jarige man dieselfde oggend om 10:00 op ŉ roeiplank die see ingevaar, maar vriende was bekommerd toe hy nie die middag teruggekeer het nie. Die man was hipotermies teen die tyd wat hy op die rotse van ŉ strand aangetref is. Craig Lambinon, woordvoerder van die NSRI, sê die NSRI se Mykonos‑span is kort ná 13:00 ontbied om na die man te help soek. “Ons reddingsvaartuig is na Paternoster geneem, terwyl ŉ NSRI-span en ŉ plaaslike lewensredder ŉ soektog aan die kuslyn van stapel gestuur het,” sê hy. “Die span het gedurende hierdie tyd talle oproepe van inwoners ontvang wat gesê het dat die man moontlik na Tietiesbaai toe geroei het. Hy het egter nie ŉ selfoon byderhand gehad nie.” ŉ Plan is beraam en vriende van die vermiste man het ingespring en saam na hom gesoek. Om 14:30 het plaaslike inwoners van Paternoster op ŉ man afgekom wat op die rotse naby ŉ inham uitgespoel het. Die NSRI-span en ŉ ambulans is na die toneel ontbied. Die pad was egter ontoeganklik vir ŉ ambulans en paramedici is met die NSRI se 4×4-reddingsvoertuig na die toneel geneem. “Met paramedici se aankoms is vasgestel dat die man in ŉ ernstige toestand is en aan hipotermie ly,” sê Lambinon. “Paramedici het die man behandel en hy is na die ambulans geneem.” Dit het later aan die lig gekom dat sy roeiplank omgeslaan het en dat hy langer as ŉ uur in die water was voordat hy uitgespoel het. Hy was egter te swak om alarm te maak. Teen Woensdagoggend is die NSRI in kennis gestel dat die man goed aansterk en reeds uit die hospitaal ontslaan is.